作者:高適
標題:途中酬李少府贈別之作
內容:西上逢節換，東徵私自憐。故人今臥疾，欲別還留連。舉酒臨南軒，夕陽滿中筵。甯知江上興，乃在河梁偏。行李多光輝，劄翰忽相鮮。誰謂歲月晚，交情尚貞堅。終嗟州縣勞，官謗複迍邅。雖負忠信美，其如方寸懸。連帥扇清風，千里猶眼前。曾是趨藻鏡，不應翻棄捐。日來知自強，風氣殊未痊。可以加藥物，胡為輒憂煎。驅馬出大樑，原野一悠然。柳色感行客，雲陰愁遠天。皇明燭幽遐，德澤普照宣。鵷鴻列霄漢，燕雀何翩翩。餘亦愜所從，漁樵十二年。種瓜漆園裡，鑿井盧門邊。去去勿重陳，生涯難勉旃。或期遇春事，與爾複周旋。投報空回首，狂歌謝比肩。